**Fleur Lombard** (27. toukokuuta 1974 Watford – 4. helmikuuta 1996 Staple Hill) oli brittiläinen palomies. Hän on ensimmäinen rauhan ajan työtehtävissä kuollut brittiläinen naispuolinen palomies.

Työura
------

Lombard syntyi 27. toukokuuta 1974 Watfordissa. Hän aloitti lokakuussa 1992 puolivakinaisena palomiehenä Derbyshiren palolaitoksen palveluksessa Whaley Bridgen paloasemalla. Avonin palolaitos otti hänet palvelukseensa 1. marraskuuta 1993. Hän valmistui palomieheksi vuonna 1994 ja sai kurssin parhaalle palkinnoksi myönnettävän hopeakirveen. Avonin 700 palomiehen joukossa hän oli yksi kahdeksasta naisesta.

### Kuolema

Lombard oli sunnuntaina 4. helmikuuta 1996 työvuorossa Speedwellin paloasemalla, kun aseman yksiköt hälytettiin Staple Hillin lähiöön Bristolin lähelle, jossa sijainnut Leo’s Supermarket oli tulessa. Lombard oli toiseen lähtöön hälytetyssä yksikössä, joka sai saavuttuaan tehtäväksi savusukeltamisen myymälään. Palo oli tällöin pääosin varastoalueella kaupan takaosassa, ja itse myymälätila oli savun täyttämä. Lombard ja hänen työtoverinsa muodostivat savusukellusparin ja lähtivät vetämään myymälään palonarua, jota muut savusukeltajat voisivat käyttää ohjausköytenä.

Savusukelluksen aikana palo alkoi voimistua ja levitä myymälätilaan. Sammutushyökkäystä tehnyt toinen savusukelluspari päätti poistua rakennuksesta, ja Lombardin parille lähetettiin radioitse evakuointikäsky. He alkoivat poistua samaa reittiä takaisin, mutta ennen kuin he ehtivät ovelle asti, palo saavutti yleissyttymispisteen ja levisi nopeasti katonrajaa pitkin koko myymälän alueelle. Lombardin työpari kaatui lattialle, mutta pääsi nousemaan ja poistumaan rakennuksesta. Päästyään ulos hän kuuli, ettei Lombard ollut poistunut rakennuksesta ja palasi toisen palomiehen kanssa takaisin sisälle, josta he löysivät Lombardin ruumiin sisäänkäynnin läheltä.

Lombardista tuli ensimmäinen rauhan ajan työtehtävissä kuollut brittiläinen naispuolinen palomies. Hänelle myönnettiin urhoollisesta toiminnastaan postuumisti Queen’s Callantry Medal, ja hänen työparinsa sai pelastusyrityksessä osoittamastaan rohkeudesta George Medalin.

Tulipalo todettiin kaupan vartija Martin Codyn tahallaan sytyttämäksi. Mielenterveysongelmista kärsinyt Cody sytytti palon, koska oli tylsistynyt. Hänen oli nähty tuulettavan ja iloitsevan palopaikalla, ja hän oli soittanut kollegalleen kertoakseen palosta. Hänet tuomittiin syyskuussa 1997 taposta ja tuhopoltosta 7,5 vuodeksi vankeuteen.

Muistaminen
-----------

Lombardin hautajaiset järjestettiin 14. helmikuuta 1996 Derbyn tuomiokirkossa. Hänen uurnansa on haudattu Pyhän Enodocin kirkkoon Cornwallissa. Avonin palolaitos perusti hänen muistokseen Fleur Lombard Bursary -rahaston, joka myöntää apurahoja nuorille brittiläisille palomiehille, jotka haluavat käydä ulkomailla tutustumassa pelastustoimintaan. Lähelle Lombardin kuolinpaikkaa on kiinnitetty muistolaatta, ja hänen nimensä on kaiverrettu Lontoossa sijaitsevaan Britannian kansalliseen palomiesten muistomerkkiin. Great Western Railway nimesi vuonna 2019 yhden junistaan Lombardin mukaan.

Lombardin kuoleman jälkeen palomiesten suojavarustukseen tehtiin Britanniassa parannuksia. Huomiota alettiin kiinnittää myös siihen, että miesten ruumiinrakenteelle suunnitellut suojavaatteet eivät välttämättä sopineet naisten ruumiinrakenteelle eivätkä siten suojanneet heitä yhtä hyvin, mikä johti naisille tarkoitettujen suojavarusteiden suunnitteluun.

Lähteet
-------

* *Report of the Brigade Investigation into the Death of Firefighter Fleur Lombard*. Avon Fire Brigade, 1996. Raportin verkkoversio (PDF) (viitattu 2.4.2020). (englanniksi)

### Viitteet

1. 1 2 3 4 5  The tragic death of Fleur Lombard spurred on major changes in the design of women´s firefighter clothing  4.12.2018. International Association of Fire and Rescue Services. Viitattu 2.4.2020. (englanniksi)
2. 1 2  Report of the Brigade Investigation into the Death of Firefighter Fleur Lombard 1996, s. 55
3. ↑  Remembering firefighter Fleur Lombard  4.2.2019. Bristol 24/7. Viitattu 2.4.2020. (englanniksi)
4. ↑  Report of the Brigade Investigation into the Death of Firefighter Fleur Lombard 1996, s. 12–13
5. 1 2  Report of the Brigade Investigation into the Death of Firefighter Fleur Lombard 1996, s. 18–26
6. ↑  Dying in the line of duty  31.10.2002. BBC. Viitattu 2.4.2020. (englanniksi)
7. ↑  Posthumous award for female firefighter  3.4.1998. BBC. Viitattu 2.4.2020. (englanniksi)
8. ↑  Shaw, Terence: Arsonist gets seven years for killing firewoman  2.9.1997. The Telegraph.  Arkistoitu 11.3.2007. Viitattu 2.4.2020. (englanniksi)
9. ↑  The Fleur Lombard Bursary Avon Fire & Rescue.  Arkistoitu 6.10.2008. Viitattu 2.4.2020. (englanniksi)
10. ↑  List of planning applications and other proposals submitted under the Planning Acts to be determined by the Director of Planning, Transportation and Strategic Environment (PDF)  12.10.2007. South Gloucestershire Council. Viitattu 2.4.2020. (englanniksi)
11. ↑  In memoriam Firefighters Memorial Charitable Trust.  Arkistoitu 18.4.2008. Viitattu 2.4.2020. (englanniksi)
12. 1 2  Ross, Alex: GWR commemorate firefighter Fleur Lombard by naming train after her  22.5.2019. The Bristol Post. Viitattu 3.4.2020. (englanniksi)